CELEX: 32018R0922
Language: el
Date: 2018-06-28 00:00:00
Title: Εκτελεστικός κανονισμός (ΕΕ) 2018/922 της Επιτροπής, της 28ης Ιουνίου 2018, για τη θέσπιση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν αμμόχελο (Gymnammodytes cicerelus και G. semisquamatus) και γωβιό (Aphia minuta και Crystalogobius linearis) σε ορισμένα χωρικά ύδατα της Ισπανίας (Καταλονία)

29.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 164/39
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/922 ΤΗΣ ΕΠΙΤΡΟΠΉΣ
   της 28ης Ιουνίου 2018
   για τη θέσπιση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν αμμόχελο (Gymnammodytes cicerelus και G. semisquamatus) και γωβιό (Aphia minuta και Crystalogobius linearis) σε ορισμένα χωρικά ύδατα της Ισπανίας (Καταλονία)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1967/2006 του Συμβουλίου, της 21ης Δεκεμβρίου 2006, σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα, την τροποποίηση του κανονισμού (ΕΟΚ) αριθ. 2847/93 και την κατάργηση του κανονισμού (ΕΚ) αριθ. 1626/94 (1), και ιδίως το άρθρο 13 παράγραφος 5,
   Εκτιμώντας τα ακόλουθα:
   
               (1)
            
            
               Το άρθρο 13 παράγραφος 1 του κανονισμού (ΕΚ) αριθ. 1967/2006 απαγορεύει τη χρήση συρόμενων εργαλείων εντός 3 ναυτικών μιλίων από την ακτή ή εντός αποστάσεως από την ακτή μέχρι την ισοβαθή των 50 μέτρων στην περίπτωση που το βάθος αυτό συναντάται σε μικρότερη απόσταση από την ακτή.
            
         
               (2)
            
            
               Κατόπιν αιτήματος κράτους μέλους, η Επιτροπή δύναται να επιτρέψει παρέκκλιση από το άρθρο 13 παράγραφος 1 του κανονισμού (ΕΚ) αριθ. 1967/2006, υπό την προϋπόθεση ότι πληρούται σειρά όρων που προβλέπονται στο άρθρο 13 παράγραφοι 5 και 9.
            
         
               (3)
            
            
               Παρέκκλιση από το άρθρο 13 παράγραφος 1 πρώτο εδάφιο του εν λόγω κανονισμού χορηγήθηκε έως τις 8 Μαΐου 2017 με τον εκτελεστικό κανονισμό (ΕΕ) αριθ. 464/2014 της Επιτροπής (2).
            
         
               (4)
            
            
               Στις 6 Νοεμβρίου 2017 η Επιτροπή έλαβε από την Ισπανία αίτημα για παρέκκλιση από το άρθρο 13 παράγραφος 1 του εν λόγω κανονισμού.
            
         
               (5)
            
            
               Η Ισπανία παρείχε επικαιροποιημένα επιστημονικά και τεχνικά στοιχεία που αιτιολογούν την εν λόγω παρέκκλιση.
            
         
               (6)
            
            
               Τον Ιανουάριο του 2018 (3) η Επιστημονική, Τεχνική και Οικονομική Επιτροπή Αλιείας (ΕΤΟΕΑ) εξέτασε την παρέκκλιση που ζήτησε η Ισπανία, συμπεριλαμβανομένης της έκθεσης εφαρμογής του συναφούς σχεδίου διαχείρισης.
            
         
               (7)
            
            
               Η ΕΤΟΕΑ επισήμανε ότι το σχέδιο διαχείρισης διέπεται από τις αρχές της χρηστής διακυβέρνησης, συμπεριλαμβανομένης της λήψης αποφάσεων με βάση τα βέλτιστα διαθέσιμα επιστημονικά στοιχεία, της μέγιστης δυνατής συμμετοχής ενδιαφερόμενων φορέων και της υιοθέτησης μακροπρόθεσμης προοπτικής. Επιπλέον, η ΕΤΟΕΑ επισήμανε ότι η Ισπανία πρότεινε νέες μελέτες για την εξεύρεση τρόπων μείωσης των απορρίψεων και έθεσε αυστηρούς περιορισμούς της αλιευτικής προσπάθειας, ιδίως κατά τις περιόδους μειωμένης διαθεσιμότητας των πόρων.
            
         
               (8)
            
            
               Η παρέκκλιση που ζητούν οι ισπανικές αρχές συνάδει με τους όρους που προβλέπονται στο άρθρο 13 παράγραφοι 5 και 9 του κανονισμού (ΕΚ) αριθ. 1967/2006.
            
         
               (9)
            
            
               Υπάρχουν ειδικοί γεωγραφικοί περιορισμοί, δεδομένων του περιορισμένου εύρους της υφαλοκρηπίδας και της γεωγραφικής κατανομής των προαναφερθέντων ειδών, που περιορίζουν τα αλιευτικά πεδία.
            
         
               (10)
            
            
               Η αλιεία δεν έχει σημαντικές επιπτώσεις στο θαλάσσιο περιβάλλον και είναι πολύ επιλεκτική, δεδομένου ότι οι γρίποι ανασύρονται στη στήλη ύδατος και δεν αγγίζουν τον πυθμένα της θάλασσας, καθότι η συλλογή υλικού από τον βυθό της θάλασσας θα έβλαπτε το στοχευόμενο είδος και θα έκανε την επιλογή των αλιευόμενων ειδών σχεδόν αδύνατη, λόγω του πολύ μικρού μεγέθους τους.
            
         
               (11)
            
            
               Η παρέκκλιση που ζητείται από τις ισπανικές αρχές αφορά περιορισμένο αριθμό σκαφών, ήτοι μόνο 26 σκάφη.
            
         
               (12)
            
            
               Η αλιεία δεν μπορεί να εκτελεστεί με άλλα αλιευτικά εργαλεία, δεδομένου ότι δεν υπάρχει άλλο ρυθμιζόμενο εργαλείο το οποίο, λόγω της δομής του, των τεχνικών χαρακτηριστικών και του είδους ματιών που χρησιμοποιούνται, να μπορεί να συλλαμβάνει τα στοχευόμενα είδη.
            
         
               (13)
            
            
               Το σχέδιο διαχείρισης εγγυάται ότι δεν θα υπάρξει μελλοντική αύξηση της αλιευτικής προσπάθειας, δεδομένου ότι θα εκδοθούν άδειες αλιείας μόνο για 26 συγκεκριμένα σκάφη και θα τεθεί ανώτατο όριο αλιευτικής προσπάθειας.
            
         
               (14)
            
            
               Το αίτημα καλύπτει σκάφη τα οποία είναι νηολογημένα στη θαλάσσια απογραφή για τη διαχείριση της οποίας αρμόδια είναι η Αυτόνομη Κοινότητα της Καταλονίας, που διαθέτουν ιστορικό αλιείας στο εν λόγω είδος για πάνω από πέντε έτη και δραστηριοποιούνται στο πλαίσιο σχεδίου διαχείρισης που εγκρίθηκε από την Ισπανία στις 27 Μαρτίου 2014 (4) και παρατάθηκε στις 26 Απριλίου 2018 (5) έως τις 31 Δεκεμβρίου 2021.
            
         
               (15)
            
            
               Τα εν λόγω σκάφη περιλαμβάνονται σε κατάλογο που κοινοποιήθηκε στην Επιτροπή σύμφωνα με τις απαιτήσεις του άρθρου 13 παράγραφος 9 του κανονισμού (ΕΚ) αριθ. 1967/2006.
            
         
               (16)
            
            
               Οι συναφείς αλιευτικές δραστηριότητες πληρούν τις προϋποθέσεις του άρθρου 4 του κανονισμού (ΕΚ) αριθ. 1967/2006, δεδομένου ότι το σχετικό σχέδιο διαχείρισης απαγορεύει ρητά την αλιεία επάνω από προστατευόμενα ενδιαιτήματα.
            
         
               (17)
            
            
               Οι απαιτήσεις του άρθρου 8 παράγραφος 1 στοιχείο η) του κανονισμού (ΕΚ) αριθ. 1967/2006 δεν ισχύουν επειδή αφορούν μηχανότρατες.
            
         
               (18)
            
            
               Όσον αφορά την απαίτηση για συμμόρφωση με το άρθρο 9 παράγραφος 3 για τον καθορισμό του ελάχιστου ανοίγματος ματιών, η Επιτροπή επισημαίνει ότι, επειδή οι συναφείς αλιευτικές δραστηριότητες είναι σε μεγάλο βαθμό επιλεκτικές, έχουν αμελητέα επίπτωση στο θαλάσσιο περιβάλλον και δεν διεξάγονται επάνω από προστατευόμενα ενδιαιτήματα, σύμφωνα με το άρθρο 9 παράγραφος 7 του κανονισμού (ΕΚ) αριθ. 1967/2006, η Ισπανία επέτρεψε παρέκκλιση από τις διατάξεις αυτές στο πλαίσιο του οικείου σχεδίου διαχείρισης.
            
         
               (19)
            
            
               Οι συναφείς αλιευτικές δραστηριότητες πληρούν τις απαιτήσεις καταγραφής που προβλέπονται στο άρθρο 14 του κανονισμού (ΕΚ) αριθ. 1224/2009 του Συμβουλίου (6).
            
         
               (20)
            
            
               Οι συναφείς αλιευτικές δραστηριότητες δεν παρεμποδίζουν τις δραστηριότητες σκαφών που χρησιμοποιούν άλλα εργαλεία εκτός των διχτυών τράτας, γρι γρι ή παρόμοιων συρόμενων διχτυών.
            
         
               (21)
            
            
               Η δραστηριότητα των συρόμενων από σκάφος γρίπων αποτελεί αντικείμενο ρύθμισης στο ισπανικό σχέδιο διαχείρισης ώστε να εξασφαλίζεται ότι τα αλιεύματα των ειδών που αναφέρονται στο παράρτημα III του κανονισμού (ΕΚ) αριθ. 1967/2006 είναι ελάχιστα.
            
         
               (22)
            
            
               Οι συρόμενοι από σκάφος γρίποι δεν στοχεύουν στην αλίευση κεφαλόποδων.
            
         
               (23)
            
            
               Το ισπανικό σχέδιο διαχείρισης περιλαμβάνει μέτρα για την παρακολούθηση των αλιευτικών δραστηριοτήτων, όπως προβλέπεται στο άρθρο 13 παράγραφος 9 τρίτο εδάφιο του κανονισμού (ΕΚ) αριθ. 1967/2006.
            
         
               (24)
            
            
               Ως εκ τούτου, θα πρέπει να εγκριθεί η αιτούμενη παράταση της παρέκκλισης.
            
         
               (25)
            
            
               Οι ισπανικές αρχές θα πρέπει να υποβάλουν έκθεση στην Επιτροπή εγκαίρως και σύμφωνα με το σχέδιο παρακολούθησης που προβλέπεται στο σχέδιο διαχείρισης της Ισπανίας.
            
         
               (26)
            
            
               Η διάρκεια της παρέκκλισης θα πρέπει να είναι περιορισμένη ώστε να διασφαλιστεί η ταχεία λήψη διορθωτικών μέτρων διαχείρισης σε περίπτωση που από την έκθεση της Επιτροπής προκύψει ότι η κατάσταση διατήρησης του υπό εκμετάλλευση αποθέματος είναι κακή, ενώ παράλληλα θα προσφέρει περιθώριο ενίσχυσης της επιστημονικής βάσης με σκοπό τη βελτίωση του σχεδίου διαχείρισης.
            
         
               (27)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Παρέκκλιση
   Το άρθρο 13 παράγραφος 1 του κανονισμού (ΕΚ) αριθ. 1967/2006 δεν ισχύει στα χωρικά ύδατα της Ισπανίας που γειτνιάζουν με τις ακτές της καταλονικής περιοχής για την αλιεία αμμόχελου (Gymnammodytes cicerelus και G. semisquamatus) και γωβιού (Aphia minuta και Crystalogobius linearis) από συρόμενους από σκάφος γρίπους που χρησιμοποιούνται από σκάφη τα οποία:
   
               α)
            
            
               είναι νηολογημένα στη θαλάσσια απογραφή για τη διαχείριση της οποίας αρμόδια είναι η Αυτόνομη Κοινότητα της Καταλονίας·
            
         
               β)
            
            
               ασχολούνται με την αλιεία του εν λόγω είδους για πάνω από πέντε έτη· και
            
         
               γ)
            
            
               διαθέτουν άδεια αλιείας και δραστηριοποιούνται στο πλαίσιο του σχεδίου διαχείρισης που εγκρίθηκε από την Ισπανία σύμφωνα με το άρθρο 19 παράγραφος 2 του κανονισμού (ΕΚ) αριθ. 1967/2006.
            
         Άρθρο 2
   Υποβολή εκθέσεων
   Η Ισπανία οφείλει να υποβάλει στην Επιτροπή, εντός τριών ετών από την έναρξη ισχύος του παρόντος κανονισμού, έκθεση η οποία πρέπει να έχει συνταχθεί σύμφωνα με το σχέδιο παρακολούθησης που ορίζεται στο σχέδιο διαχείρισης του άρθρου 1 στοιχείο γ).
   Άρθρο 3
   Έναρξη ισχύος και περίοδος εφαρμογής
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται έως τις 2 Ιουλίου 2021.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Ιουνίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 409 της 30.12.2006, σ. 11.
   
      (2)  Εκτελεστικός κανονισμός (ΕΕ) αριθ. 464/2014 της Επιτροπής, της 6ης Μαΐου 2014, για τη θέσπιση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι βιντζότρατες που αλιεύουν αμμόχελο (Gymnammodytes cicerelus και G. semisquamatus) και γωβιό (Aphia minuta και Crystalogobius linearis) σε ορισμένα χωρικά ύδατα της Ισπανίας (Καταλονία) (ΕΕ L 134 της 7.5.2014, σ. 37).
   
      (3)  Έκθεση της ΕΤΟΕΑ (ΕΤΟΕΑ-18-01): https://stecf.jrc.ec.europa.eu/reports/management-plans
   
      (4)  Diari Oficial de la Generalitat de Catalunya, αριθ. 6591 της 27.3.2014, σελίδα 1.
   
      (5)  Orden APM/445/2018, de 26 de abril, por la que se prorroga la vigencia del Plan de gestión de la sonsera en el litoral catalán aprobado por la Orden AAM/87/2014, de 20 de marzo. Boletin Oficial del Estado, Num. 107, sec. III, pagina 47609, 3.5.2018.
   
      (6)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).